b'\n_START_ARTICLE_\nSvetovno prvenstvo v nogometu 2010\n_START_SECTION_\nMaskota\n_START_PARAGRAPH_\nUradna maskota Svetovnega prvenstva v nogometu 2010 je Zakumi, leopard z zelenimi lasmi. Njegovo ime izvira iz "ZA", kar je mednarodna dvo\xc4\x8drkovna kratica za Ju\xc5\xbeno Afriko, in "kumi", besede, ki v razli\xc4\x8dnih afri\xc5\xa1kih jezikih pomeni "deset".\n_START_SECTION_\n\xc5\xbdoga\n_START_PARAGRAPH_\nUradna \xc5\xbeoga prvenstva se imenuje Jabulani, izdelal jo je Adidas. Beseda\xc2\xa0\xc2\xbbjabulani\xc2\xab\xc2\xa0sicer v zuluj\xc5\xa1\xc4\x8dini pomeni\xc2\xa0\xc2\xbbprina\xc5\xa1ajo\xc4\x8d veselje vsakomur\xc2\xab. Tehnolo\xc5\xa1ko napredno \xc5\xbeogo je zelo zaznamovala \xc5\xa1tevilka 11: to je bila enajsta \xc5\xbeoga, ki jo je razvil nem\xc5\xa1ki gigant \xc5\xa1portne opreme Adidas, na njej je enajst barv (po ena za vsakega igralca na igri\xc5\xa1\xc4\x8du), prav tako je v Ju\xc5\xbeni Afriki enajst uradnih jezikov in enajst plemenskih skupnosti. Prvenstvo se bo tudi za\xc4\x8delo 11. junija in kon\xc4\x8dalo 11. julija.\n_START_SECTION_\nPriprave\n_START_PARAGRAPH_\nZa prvenstvo so organizatorji na novo zgradili pet stadionov (tri nove tekmovalne objekte in dva nova trening objekta), pet stadionov so posodobili in pove\xc4\x8dali. Stro\xc5\xa1ke izgradnje infrastrukture ocenjujejo na 720 milijonov evrov (1077 milijard ameri\xc5\xa1kih dolarjev). _NEWLINE_Poleg prenove nogometne infrastrukture so se organizatorji lotili tudi prenove infrastrukture javnega prometa v razli\xc4\x8dnih mestih. Tako so za\xc4\x8deli \xc5\xa1tevilne projekte, med drugim projekt Gautrain in zagon novega sistema Bus Rapid Transit (BRT), imenovanega Rea Vaya.  Danny Jordaan, predsednik organizacijskega komiteja, zadol\xc5\xbeenega za organizacijo Svetovnega prvenstva, je dejal, da pri\xc4\x8dakuje, da bodo dela na vseh nogometnih objektih dokon\xc4\x8dana do oktobra 2009. _NEWLINE_Dr\xc5\xbeava se je prav tako vrgla v projekt vpeljave posebnih ukrepov, ki bi zagotovili varnost lokalnih in mednarodnih turistov, ki bodo obiskovali tekme, vse v skladu s standardnimi zahtevami Fife.\n_START_SECTION_\nStavka delavcev\n_START_PARAGRAPH_\n8. julija 2009 je 70.000 gradbenih delavcev, ki so opravljali delo na nogometnih objektih, odkorakalo z delovnega mesta. Ve\xc4\x8dina delavcev je prejemala 2500 randov na mesec (okoli 224 evrov), vendar zdru\xc5\xbeenja trdijo, da so bili nekateri delavci krepko podpla\xc4\x8dani, saj naj bi prejemali le 40 R (okoli 3,4 evra) na teden. Govornik Narodnega zdru\xc5\xbeenja rudni\xc5\xa1kih delavcev je televizijski hi\xc5\xa1i SABC povedal, da se bo stavka po na\xc4\x8delu\xc2\xa0\xc2\xbbbrez pla\xc4\x8d ne bomo delali\xc2\xab\xc2\xa0nadaljevala, dokler ne bo Fifa organizatorjev kaznovala. Ostala zdru\xc5\xbeenja so celo grozila z nadaljevanjem stavke do leta 2011. Organizacijski komite je stavko podcenjeval in izrazil samozavest, da bodo objekti nared.\n_START_SECTION_\nGovorice o selitvi prvenstva\n_START_PARAGRAPH_\nMed letoma 2006 in 2007 so v razli\xc4\x8dnih virih kro\xc5\xbeile govorice, da bi Svetovno prvenstvo 2010 lahko preselili v drugo dr\xc5\xbeavo.  Nekateri posamezniki, med drugim Franz Beckenbauer, Horst R. Schmidt in, potrjeno, nekateri funkcionarji Svetovne nogometne zveze, so namre\xc4\x8d izrazili zaskrbljenost nad na\xc4\x8drtovanjem, organizacijo in hitrostjo priprav Ju\xc5\xbene Afrike na prvenstvo.  Kljub temu so predstavniki Svetovne nogometne zveze ve\xc4\x8dkrat potrdili svoje zaupanje v dr\xc5\xbeavo gostiteljico, in izjavili, da prvenstva ne bodo selili. Prav tako je predsednik Svetovne nogometne zveze Sepp Blatter dejal:\xc2\xa0\xc2\xbbPlan A... plan B... plan C je ta, da bo Svetovno prvenstvo 2010 potekalo v Ju\xc5\xbeni Afriki.\xc2\xab\xc2\xa0 Blatter je sicer v isti sapi povedal, da obstaja na\xc4\x8drt, da bi prvenstvo potekalo drugje, vendar le v primeru naravne katastrofe. Izjavil je tudi, da je podoben na\xc4\x8drt imelo tudi Svetovno prvenstvo 2006 v Nem\xc4\x8diji. _NEWLINE_Kljub zagotovilom Fife, da bo prvenstvo preseljeno drugam le v primeru naravne katastrofe, so se govorice o mo\xc5\xbeni selitvi prvenstva \xc5\xa1irile naprej.  Te govorice je okrcal tudi ju\xc5\xbenoafri\xc5\xa1ki vr\xc5\xa1ilec dol\xc5\xbenosti finan\xc4\x8dnega ministra Jabu Moleketi, reko\xc4\x8d da so govorice lansirali tisti, ki imajo kaj proti Ju\xc5\xbeni Afriki in Afriki nasploh.\n_START_SECTION_\nKontroverznost\n_START_PARAGRAPH_\nV \xc4\x8dasniku Le Monde diplomatique so poro\xc4\x8dali:\xc2\xa0\xc2\xbbVe\xc4\x8d kot 8 milijard ameri\xc5\xa1kih dolarjev je bilo porabljenih za izgradnjo in posodobitev infrastrukture za prihajajo\xc4\x8de Svetovno prvenstvo 2010, vklju\xc4\x8dno z 10 stadioni in zelo hitro \xc5\xbeeleznico... A vendar, skoraj ni\xc4\x8d od projektov in vlo\xc5\xbeenega denarja ne bo, ko bo vse dokon\xc4\x8dano, koristilo revnemu prebivalstvu, ki \xc5\xbeivi v barakarskih naseljih brez primerne vodovodne oskrbe, sanitarij ali elektri\xc4\x8dne napeljave.\xc2\xab\xc2\xa0_NEWLINE_Podobno kot \xc5\xa1tevilne ostale megalomanske projekte po celem svetu so tudi Svetovno prvenstvo 2010 povezovali z velikim \xc5\xa1tevilom dr\xc5\xbeavnih razlastitev v dr\xc5\xbeavi, ki so po navedbah mnogih namenjene, da polep\xc5\xa1ajo mesto, navdu\xc5\xa1ijo turiste in o\xc4\x8desu obiskovalca skrijejo bedo v barakah in lopah \xc5\xbeive\xc4\x8dega revnega prebivalstva. Najbolj buren odziv je do\xc5\xbeivel projekt N2 Gateway, ki je predvidel izselitev preko 20.000 prebivalcev iz naselja Joe Slovo, ki se nahaja v bli\xc5\xbeini prometne vpadnice N2. Projekt je prav tako na istem mestu predvidel izgradnjo najemni\xc5\xa1kih stanovanjskih objektov za \xc4\x8das trajanja Svetovnega prvenstva. Prebivalce bi tako preselili v drugi revni predel Cape Towna, Delft, ki se nahaja na obronkih mesta in ga s prometne vpadnice N2 ni mogo\xc4\x8de opaziti. _NEWLINE_Julija 2009 je Republiko Ju\xc5\xbeno Afriko zajel val protestov revnih skupnosti, ki so zahtevale dostop do osnovnih storitev, slu\xc5\xbeb, primernih stanovanjskih pogojev in demokratizacijo storitvene dobave. Te proteste so povezovali s Svetovnim prvenstvom, saj so se protestniki prito\xc5\xbeevali, da denar iz javnih skladov odteka v gradnjo stadionov in posodabljanje letali\xc5\xa1\xc4\x8d, namesto da bi se porabil za pere\xc4\x8de socialne probleme.\n_START_SECTION_\nSkupinski del\n_START_PARAGRAPH_\nLe prvo- in drugouvr\xc5\xa1\xc4\x8dena reprezentanca iz vsake skupine se uvrsti v nadaljnje tekmovanje, torej osmino finala.'